KOMMISSIONENS FORORDNING (EF) Nr. 1334/95 af 13. juni 1995 om udskydelse af fristen for tilsåning med visse markafgrøder i visse regioner i Finland og Sverige i produktionsåret 1995/96

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved akten vedrørende Østrigs, Finlands og Sveriges tiltrædelse, særlig artikel 12, og

ud fra følgende betragtninger:

Ifølge artikel 10, stk. 2, i forordning (EØF) nr. 1765/92 skal producenterne for at opnå ret til godtgørelse under ordningen for markafgrøder have sået frøene og have indgivet en støtteansøgning senest den 15. maj forud for den pågældende høst;

i artikel 2, stk. 1, litra c) og d), i Kommissionens forordning (EØF) nr. 2295/92 af 31. juli 1992 om gennemførelsesbestemmelser til støtteordningen for producenter af proteinfrø som omhandlet i artikel 6 i Rådets forordning (EØF) nr. 1765/92 (2), senest ændret ved forordning (EF) nr. 3347/93 (3), er den 15. maj fastsat som den seneste frist, som medlemsstaterne kan fastsætte for tilsåning med og indgivelse af ansøgninger for proteinafgrøder;

på grund af klimaforholdene i Finland og Sverige sås korn, oliefrø, proteinafgrøder og hørfrø efter den 15. maj i visse regioner i disse medlemsstater; det har således været nødvendigt at forlænge fristen for tilsåning med sådanne afgrøder ved Kommissionens forordning (EF) nr. 918/95 af 26. april 1995 om udskydelse af fristen for tilsåning af visse arealer med visse markafgrøder (4) og Kommissionens forordning (EF) nr. 919/95 af 26. april 1995 om ændring af forordning (EF) nr. 1055/94 om udskydelse af den seneste frist for tilsåning med oliefrø i visse områder (5) til den 31. maj eller den 15. juni alt efter regionen;

tilsåningsdatoen for visse afgrøder i visse regioner, der er udskudt til den 31. maj for produktionsåret 1995/96, bør udskydes til den 15. juni på grund af de særlige vejrforhold i maj 1995;

de i denne forordning fastsatte foranstaltninger er i overensstemmelse med udtalelse fra Den Fælles Forvaltningskomité for Korn, Olie og Fedtstoffer samt Tørret Foder -

UDSTEDT FØLGENDE FORORDNING:

Artikel 1

Uanset artikel 10, stk. 2, i forordning (EØF) nr. 1765/92, artikel 2, stk. 1, litra d), i forordning (EØF) nr. 2294/92 og artikel 2, stk. 1, litra d), i forordning (EØF) nr. 2295/92 udskydes fristen for tilsåning med markafgrøder i Finland og Sverige til den 15. juni for produktionsåret 1995/96 i de regioner, der er fastsat i bilag II til forordning (EF) nr. 918/95 og i bilag I til Kommissionens forordning (EF) nr. 1055/94 (6) undtaget Blekinge og Kristianstad.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. juni 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 221 af 6. 8. 1992, s. 28.

(3) EFT nr. L 300 af 7. 12. 1993, s. 5.

(4) EFT nr. L 95 af 27. 4. 1995, s. 12.

(5) EFT nr. L 95 af 27. 4. 1995, s. 16.

(6) EFT nr. L 115 af 6. 5. 1994, s. 9.